

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С цел да се осигури задоволително и непрекъснато снабдяване с някои селскостопански и промишлени продукти, които се произвеждат в недостатъчни количества или въобще не се произвеждат в Съюза, и за да се избегнат смущенията на пазара на тези продукти, с Регламент (ЕС) № 1387/2013 на Съвета (наричан по-долу „Регламентът“) бяха частично или изцяло суспендирани някои автономни мита по Общата митническа тарифа.

Регламентът се актуализира на всеки шест месеца, за да отговаря на нуждите на промишлеността на Съюза. Подпомагана от Групата по икономически и тарифни въпроси, Комисията разгледа всички представени от държавите членки искания за суспендиране на автономни мита.

След разглеждането Комисията смята, че суспендирането на митата е обосновано за някои нови продукти, които понастоящем не са включени в приложението към Регламента. По отношение на някои други продукти е необходимо да се променят условията във връзка с тяхното описание, класиране, митнически ставки или предвиждана дата за задължително преразглеждане. Предлага се да се заличат от приложението продуктите, за които суспендирането на митата вече не отговаря на икономическите интереси на Съюза.

За по-голяма яснота е целесъобразно да се публикува консолидирана версия на приложението към Регламент (ЕС) № 1387/2013 на Съвета, което ще замени предишното приложение.

• Съгласуваност с действащите разпоредби в тази област на политиката

Настоящото предложение не засяга държавите, които имат преференциално търговско споразумение със Съюза, нито държавите – кандидатки или потенциални кандидатки за преференциални споразумения със Съюза (напр. Общата система за преференции, режима на Споразумението за партньорство с държавите от Африка, Карибите и Тихоокеанския басейн, споразуменията за свободна търговия).

• Съгласуваност с други политики на Съюза

Предложението е съобразено с политиките на Съюза в областта на селското стопанство, търговията, предприемачеството, околната среда, развитието и външните отношения.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящото предложение е член 31 от Договора за функционирането на Европейския съюз (ДФЕС).

• Субсидиарност (при неизключителна компетентност)

Предложението попада в обхвата на изключителната компетентност на Съюза. Следователно принципът на субсидиарност не се прилага.

• Пропорционалност

Предложението е съобразено с принципа на пропорционалност. Предвидените мерки съответстват на принципите за опростяване на процедурите за икономическите оператори с предмет на дейност във външната търговия, определени в Съобщението на Комисията относно суспендирането на автономни мита и относно автономните тарифни квоти[[1]](#footnote-2). С настоящия регламент не се надхвърля необходимото за постигането на поставените цели в съответствие с член 5, параграф 4 от Договора за Европейския съюз (ДЕС).

• Избор на инструмент

По силата на член 31 от ДФЕС „митата от Общата митническа тарифа се определят от Съвета, по предложение на Комисията“. По тази причина подходящият инструмент е регламент на Съвета.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Схемата на суспендиране на автономните мита беше предмет на оценка, извършена през 2013 г. Въз основа на оценката бе направено заключение, че главният мотив за съществуването на схемата е все още в сила. Предприятията от ЕС, внасящи стоки по схемата, могат да икономисват значителни разходи. На свой ред тези икономии на разходи могат да донесат – в зависимост от продукта, дружеството или отрасъла – по-широки ползи, като например повишаване на конкурентоспособността, увеличаване на ефективността на производствените методи, създаване или запазване на работни места в Съюза. Подробна информация относно икономиите, предвидени в настоящия регламент, може да бъде намерена в приложената законодателна финансова обосновка.

• Консултации със заинтересованите страни

Групата по икономически и тарифни въпроси, която се състои от делегации от всички държави членки и от Турция, помогна на Комисията да изготви оценка на настоящото предложение. Групата заседава три пъти, преди да постигне съгласие по промените в настоящото предложение.

Тя внимателно разгледа всички искания (нови или за изменения). По-конкретно, тя проучи всеки един случай, за да се увери, че не се създават вреди за производителите от Съюза и че се повишава конкурентоспособността на производството на Съюза. Оценката бе направена след обсъждания между членовете на Групата по икономически и тарифни въпроси, а държавите членки се консултираха със засегнатите промишлени предприятия, сдружения, търговски камари и други заинтересовани страни.

По време на обсъжданията в Групата по икономически и тарифни въпроси беше постигнато съгласие или компромиси по всички изброени суспендирания. Не бяха посочени потенциално значими рискове с необратими последици.

• Оценка на въздействието

Предложеното изменение е от чисто техническо естество и се отнася само до обхвата на суспендиранията, включени в приложението към Регламент (ЕС) № 1387/2013 на Съвета. Поради това за настоящото предложение не беше извършена оценка на въздействието.

• Основни права

Предложението няма отражение върху основните права.

4. ОТРАЖЕНИЕ ВЪРХУ БЮДЖЕТА

Предложението няма финансово отражение върху разходите, но има финансово отражение върху приходите. Общият размер на несъбраните мита възлиза на близо 4 милиона евро годишно. Въздействието върху традиционните собствени ресурси на бюджета е 3,2 милиона евро годишно (т.е. 80 % от общия размер). Отражението върху бюджета, което ще окаже настоящото предложение, е изложено с повече подробности в законодателната финансова обосновка.

Загубата на приходи от традиционните собствени ресурси се компенсира от вноските на държавите членки въз основа на брутния национален доход (БНД).

5. ДРУГИ ЕЛЕМЕНТИ

• Планове за изпълнение и механизми за наблюдение, оценка и докладване

Предложените мерки се управляват в рамките на Интегрираната тарифа на Европейския съюз (ТАРИК) и се прилагат от митническите администрации на държавите членки.

2019/0265 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

(1) С цел да се осигури достатъчно и непрекъснато снабдяване с някои селскостопански и промишлени продукти, които не са налични в Съюза, и по този начин да се избегнат смущенията на пазара на тези продукти, с Регламент (ЕС) № 1387/2013 на Съвета[[2]](#footnote-3) бяха суспендирани митата по Общата митническа тарифа („ОМТ“) за тези продукти. Посочените продукти могат да се внасят в Съюза при намалени или нулеви ставки на митата.

(2) Производството в Съюза на определени селскостопански и промишлени продукти, които не са включени в приложението към Регламент (ЕС) № 1387/2013, е недостатъчно или не съществува. Затова в интерес на Съюза е да суспендира напълно митата по ОМТ за тези продукти.

(3) С оглед на насърчаването на производството на вградени акумулаторни батерии в Съюза и в съответствие със съобщението на Комисията „*Европа в движение — Устойчива мобилност за Европа: безопасна, свързана, екологосъобразна*“[[3]](#footnote-4) следва да бъде предоставено частично суспендиране на митото по ОМТ за определени продукти, които понастоящем не са включени в приложението към Регламент (ЕС) № 1387/2013. За определени продукти, свързани с акумулаторни батерии, които понастоящем са предмет на пълно суспендиране на митата, следва да бъде предоставено само частично суспендиране на митото по ОМТ. Освен това датата, определена за задължителното преразглеждане на суспендиранията, посочени в настоящото съображение, следва да бъде 31 декември 2020 г., за да се даде възможност за своевременно преразглеждане на тези суспендирания с оглед на развитието на отрасъла на акумулаторните батерии в Съюза.

(4) Необходимо е да се промени описанието на определени продукти, предмет на суспендирания, които са включени в приложението към Регламент (ЕС) № 1387/2013, за да се отчете техническото развитие на продуктите и икономическите тенденции на пазара.

(5) Предприето е преразглеждане на 334 суспендирания на автономни мита по ОМТ за продукти, понастоящем включени в приложението към Регламент (ЕС) № 1387/2013. Поради това следва да бъдат определени нови дати за тяхното следващо задължително преразглеждане.

(6) Има промяна в класирането по Комбинираната номенклатура на определени продукти, включени в приложението към Регламент (ЕС) № 1387/2013. Ето защо следва да се променят посочените приложими кодове по КН и подпозиции по ТАРИК за тези продукти.

(7) Съюзът вече няма интерес да поддържа някои суспендирания на автономните мита по ОМТ, включени в приложението към Регламент (ЕС) № 1387/2013. Поради това тези суспендирания следва да бъдат заличени. Освен това съгласно Съобщението на Комисията относно суспендирането на автономни мита и относно автономните тарифни квоти[[4]](#footnote-5), от практически съображения не могат да се вземат предвид исканията за суспендиране на мита или за тарифни квоти, за които размерът на несъбраните мита се оценява на по-малко от 15 000 EUR годишно. Задължителното преразглеждане на съществуващите суспендирания показа, че вносът на продукти, предмет на 70 суспендирания, включени в приложението към Регламент (ЕС) № 1387/2013, не достига този праг. Поради това тези суспендирания следва да бъдат заличени. Наред с това от приложението следва да бъдат заличени допълнителни три суспендирания, в резултат на прилагането на споразумение под формата на „Декларация относно разширяването на търговията с продукти на информационните технологии“[[5]](#footnote-6), с което ставката на митата върху разглежданите продукти се свежда до нула.

(8) За по-лесното идентифициране на суспендиранията, включени в приложението към Регламент (ЕС) № 1387/2013, е уместно за всяко от тях да се определи уникален сериен номер.

(9) Предвид множеството изменения, които трябва да се направят, и с оглед на яснотата приложението към Регламент (ЕС) № 1387/2013 следва да бъде заменено.

(10) Поради това Регламент (ЕС) № 1387/2013 следва да бъде съответно изменен.

(11) За да се избегне евентуално прекъсване на прилагането на схемата на автономни суспендирания и за да бъдат изпълнени насоките, определени в Съобщението относно суспендирането на автономни мита и относно автономните тарифни квоти, предвидените в настоящия регламент промени относно суспендиранията за съответните продукти трябва да се прилагат от 1 януари 2020 г. Поради това настоящият регламент следва да влезе в сила по спешност,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 1387/2013 се заменя с текста на приложението към настоящия регламент.

Член 2

Настоящият регламент влиза в сила в деня след деня на публикуването му в *Официален вестник на Европейския съюз*.

Той се прилага от 1 януари 2020 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА

1. 1. НАИМЕНОВАНИЕ НА ПРЕДЛОЖЕНИЕТО:

Регламент на Съвета за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

2. БЮДЖЕТНИ РЕДОВЕ:

Глава и статия: глава 12, статия 120

Сума, предвидена в бюджета за 2020 г.: 22 156 900 000 EUR

3. ФИНАНСОВО ОТРАЖЕНИЕ

🞎 Предложението няма финансово отражение

X Предложението няма финансово отражение върху разходите, но има финансово отражение върху приходите — ефектът е, както следва:

в млн. евро (до 1-вия знак след десетичната запетая[[6]](#footnote-7))

|  |  |
| --- | --- |
|  |  |
| Бюджетен ред | Приходи[[7]](#footnote-8) | 12-месечен период, считано от дд/мм/гггг | [Година: 2020 г.] |
| Статия 120 | *Отражение върху собствените ресурси* | 1.1.2020 г. | -3,2] |

|  |  |  |  |
| --- | --- | --- | --- |
| Положение след действието | | | |
|  | [2020—2024 г.] | | |
| Статия 120 | -3,2/ година | | |
|  | | |  |

Настоящото приложение включва 78 нови продукта. Несъбраните мита, съответстващи на тези суспендирания, изчислени въз основа на прогнозите на подалите искания държави членки за периода 2020 г.—2024 г., възлизат на 26,6 милиона евро годишно.

Въз основа на наличните статистически данни за предходните години обаче изглежда, че тази сума трябва да се увеличи, като се умножи със среден множител, изчислен на 1,8, за да се отчете вносът в други държави членки, които прилагат същите суспендирания. Това означава несъбрани мита на стойност около 47,9 млн. евро годишно.

Митото с нулева ставка за 19 съществуващи суспендирания беше увеличено на 50 % от митото за трети държави. Това представлява увеличение на събираните мита с 11,3 млн. евро, изчислено въз основа на статистическите данни за 2018 г.

От посоченото приложение се заличават 84 продукта, тъй като върху тях отново се налагат мита. Това представлява увеличение на събираните мита с 32,6 млн. евро, изчислено въз основа на статистическите данни за 2018 г.

Въз основа на гореизложеното отражението на настоящия регламент върху загубата на приходи за бюджета на ЕС се изчислява, както следва: 47,9 – 32,6 – 11,3 = 4 млн. евро (брутна сума, включително разходите по събирането) x 0,8 = 3,2 млн. евро годишно за периода 1.1.2020 г.—31.12.2024 г.

4. МЕРКИ ЗА БОРБА С ИЗМАМИТЕ

В съответствие с член 254 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза ще се извършват проверки на специфичната употреба на някои от продуктите, обхванати от настоящия регламент на Съвета.

1. ОВ С 363, 13.12.2011 г., стр. 6. [↑](#footnote-ref-2)
2. Регламент (ЕС) № 1387/2013 на Съвета от 17 декември 2013 г. за суспендиране на автономните мита по Общата митническа тарифа за определени селскостопански и промишлени продукти и за отмяна на Регламент (ЕС) № 1344/2011 (ОВ L 354, 28.12.2013 г., стр. 201). [↑](#footnote-ref-3)
3. СОМ(2018) 293 final. [↑](#footnote-ref-4)
4. ОВ С 363, 13.12.2011 г., стр. 6. [↑](#footnote-ref-5)
5. [OВ L 161, 18.6.2016 г., стр. 4](https://eur-lex.europa.eu/legal-content/BG/AUTO/?uri=OJ:L:2016:161:TOC). [↑](#footnote-ref-6)
6. Годишните суми се прогнозират въз основа на формулата в раздел 3, като това се указва в бележка под линия, например „ориентировъчна сума въз основа на договорената формула“. За началната година годишната сума обикновено се изплаща, без да се прилага намаление или пропорционално плащане. [↑](#footnote-ref-7)
7. По отношение на традиционните собствени ресурси (селскостопански мита, налози върху захарта, мита) посочените суми трябва да бъдат нетни, т.е. брутни суми, от които са приспаднати 25 % за разходи по събирането. [↑](#footnote-ref-8)